Vakatekivu
6 Nira sa le levu mai na tamata e dela i vuravura qai sucu na luvedra yalewa, 2 era raica na luve ni Kalou dina*+ na totoka ni kedra irairai na luvedra yalewa na tamata. Era taura me watidra o koya ga era digitaka. 3 E qai kaya o Jiova: “Na yaloqu ena sega ni vakalaiva+ tiko ga na tamata, ni lewe* wale ga o koya. O koya gona, na nona veisiga sa na yacova ga me 120 na yabaki.”+
4 Mai na gauna qori era sa tiko e vuravura na Nefilimi.* Ena gauna oya era veiyacovi na luve ni Kalou dina kei na luvedra yalewa na tamata, ra qai vakasucuma na yalewa oya na luvedra. Era tamata qaqa ni gauna makawa ra qai tamata rogo.
5 Mani raica o Jiova ni levu sara na ivakarau ca ni tamata e vuravura, qai ca na nanuma ni lomadra ena gauna kece ga.+ 6 E veivutuni* o Jiova ni a bulia na tamata ena vuravura, e rarawa kina na lomana.*+ 7 E mani kaya o Jiova: “Au na vakarusa mai na dela i vuravura na tamata au bulia, na tamata kei na manumanu manoa, na manumanu dau qasi, kei na manumanuvuka ni lomalagi, niu veivutunitaka noqu buli ira.” 8 Ia o Noa e nanumi ena mata i Jiova.
9 Qo na itukutuku kei Noa.
E tamata yalododonu o Noa.+ E duatani vei ira na tabavata* kei koya ni dodonu* na nona ivalavala. E dau lako vata kei na Kalou dina+ o Noa. 10 E qai tolu na luvei Noa tagane, o Semi, o Ame, kei Jefeca.+ 11 Sa qai ca ga o vuravura ena mata ni Kalou dina, e sinai tale ga o vuravura ena itovo kaukaua. 12 Io, e raici vuravura na Kalou ni sa ca+ dina. Sa ca dina na nodra ivalavala na tamata kece ga e vuravura.+
13 Oti oya e kaya na Kalou vei Noa: “Au sa lewa me rusa na tamata kece, ni sa sinai o vuravura ena nodra itovo kaukaua. Au sa na vakarusai ira kei na vuravura.+ 14 Mo cakava e dua na nomu waqa* mai na kau kofera.+ Mo vakarumutaka na lomaniwaqa, mo qai boroya na lomana kei na dagona ena drega loaloa.+ 15 Mo cakava va qo: Me 300 na kiupiti* na balavu ni waqa, me 50 na kiupiti na kena raba qai 30 na kiupiti na kena cere. 16 Me dua na katubaleka,* me dua na kiupiti mai na delaniwaqa me cila mai kina na rarama me vakararamataka na waqa. Mo biuta na katuba ni waqa ena babaniwaqa,+ o na cakava na waqa me tabadua, me tabarua, me tabatolu.
17 “Ia o yau, au na vakavuna me waluvu+ o vuravura me rusa kina na kabula kece e tiko vei ira na icegu ni bula e ruku i lomalagi. Ena mate na ka kece e vuravura.+ 18 Au sa cakava noqu veiyalayalati kei iko, mo vodo i waqa, o iko, o iratou na luvemu tagane, o watimu, kei na watidratou na luvemu tagane.+ 19 Mo kauta i lomaniwaqa na veimataqali kabula kece ga,+ mera yarua, mera vakabulai vata kei iko, me dua na ka tagane, dua na ka yalewa,+ 20 mera yarua na veimataqali manumanuvuka, na veimataqali manumanu manoa, na veimataqali manumanu kece era dau qasi ena qele, mera vodo vata kei iko i waqa mera vakabulai kina.+ 21 Mo kumuna qai kauta vata kei iko na veimataqali kakana e dau laukana,+ me kemu, me kedra tale ga na manumanu.”
22 E qai cakava o Noa na ka kece e vakaroti koya kina na Kalou. E cakava sara ga na ka e tukuni vua.+
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn